De Winder

Wenn vum Himmel Flogge falle,

mà sich bewerft mit Schneeballe,

ich ging sahn, dann isses so weit,

dann iss se dò, die Winderzeit!

De Himmel iss nimmeh so blau,

mà sitt nur Wolge in grau,

de Boddem iss weiß wie e Schimmel,

die Sunn sitt mà kaum am Himmel,

Mensche renne durch die Straße,

die noch vor Wuche vorm Café saße.

Mà zieht Kabudse ahn unn Jubbe,

die meischde hann a schun de Schnubbe,

mà fiehld sich mied unn gar nitt frisch,

gudd vamummeld begäänd mà sich,

jeder jammert iwwers Wedder,

was war´s doch im Summer nedder!

Nur die Kinner finnes scheen,

beim Schneemann baue kann mà se sehn,

unn ess macht ne riesisch Spaas,

e Gellerrieb demm se stecke als e Naas.

Awwer vill Leit kinde grad ausflippe,

wenn se um 7 Uhr Schnee misse schibbe;

jò, de Winder iss zimmlich fies,

odder mà iss schun vum Finschder weg,

leiht im Bett unn hat die Fregg,

mit Fiewer, odder ganz vill Schmerze,

mimm Winder iss halt nitt se scherze,

egal was mà fiehlt odder halt devòr,

der kummt ganz änfach jedes Jòhr,

mit Schnee unn großer Kält,

unn das uff dà ganz Welt,

halt immer nur zu rà anner Zeit,

ob mà ne haßt odder sich freit!

Also hehre uff mit dem Gejammer,

bleiwe drinn in dà warm Kammer,

irjendwann gett a de Winder vorbei,

unn 1-2-3- kummt dann de Mai,

waade màs ab, unn freije uns druff,

schigge zum Himmel Gebääde e´nuff,

dass mà alles gudd iwwerstehn,

nà mà werd jò sehn!

De Kölner saht, meischdens in dà Bütt,

„es kütt wie es kütt!“

E Saarländer sahd dezu unn brummt:

„Es kummt wie es kummt!“

Klingt doch gudd!

Ich zieh´mei Hudd!

Helga Wolfram-Drumm